ΓΡΑΠΤΗ ΕΡΩΤΗΣΗ E-1192/97 υποβολή: Angela Sierra Gonzαlez (GUE/NGL) προς την Επιτροπή (3 Απριλίου 1997)

Θέμα: Προβλήματα του τομέα της παραδοσιακής αλιείας στα Κανάρια Νησιά

Ο τομέας της αλιείας στα Κανάρια διέρχεται τελευταίως σοβαρή κρίση λόγω διαφόρων αιτίων που έχουν οδηγήσει στη μείωση των πληρωμάτων και της Ακαθάριστης Χωρητικότητας σε τόνους (TRΒ) άνω του 50%, κατά την τελευταία 25ετία. Παρά τα στοιχεία αυτά περισσότερο από 2.000 άτομα απασχολούνται στον εν λόγω παραγωγικό τομέα από τον οποίο εξαρτώνται και πάλι πολλοί οικονομικοί υποτομείς των Καναρίων Νησιών. Συγκεκριμένα, ο παραδοσιασκός αλιευτικός στόλος αντιμετωπίζει μια πολύ ανησυχιτική οικονομική κατάσταση η οποία μπορεί να οδηγήσει ακόμα και στην εξαφάνισή του, εάν δεν εξετασθούν επειγόντως μέτρα για να διασωθεί.

Ο στόλος αυτός ο οποίος διατηρεί εντατικά απασχολούμενο εργατικό δυναμικό αποτελείται από αρκετές εκατοντάδες μικρών πλοίων των οποίων η Ακαθάριστη Χωριτικότητα σε τόνους (TRB) ανέρχεται κατά μέσο όρο σε 5,5 τόνους ανά σκάφος, αλιεύει μεταξύ άλλων τόνο big eye, σαυρίδι, σαρδέλα κ.λπ. και χρησιμοποεί ως αλιευτικό μέσο τα καλάμια, μια μέθοδο με την οποία διατηρούνται οι αλιευτικοί πόροι λόγω της εκμεταλλεύσεως των μεταναστευτικών ρευμάτων.

Ένα από τα κύρια προβλήματα που αντιμετωπίζει ο στόλος αυτός είναι ο περιορισμός της ισχύος των μηχανών ο οποίος εφαρμόζεται βάσει της κοινοτικής νομοθεσίας. Ο περιορισμός αυτός είναι κατανοητός όσον αφορά σκάφη τα οποία χρησιμοποιούν ως αλιευτικές μεθόδους τα παρασυρόμενα δίχτυα (απλάδια) δεν κατανοείται όμως και για την παραδοσιακή αλιεία δεδομένου ότι είναι περιορισμένη η αυτονομία της και κατά συνέπεια η μεγάλη παραγωγικότητά της.

Γνωρίζει η Επιτροπή την κατάσταση που αντιμετωπίζει η παραδοσιακή αλιεία των Καναρίων Νησιών;

Φρονεί η Επιτροπή ότι οι σημερινοί περιορισμοί της ισχύος των μηχανών για τον αλιευτικό στόλο εφαρμόζονται εξίσου τόσο όσον αφορά την παραδοσιακή αλιεία όσο και την αλιεία που γίνεται με συστήματα παρασυρόμενων διχτυών; Πιστεύει η Επιτροπή ότι θα ήταν δυνατόν να προβλεφθεί μια ειδική τιμή για την υποδύναμη των μηχανών αυτού του τομέα δεδομένου ότι οι χρησιμοποιούμενες μέθοδοι δεν επιβαρύνουν τους αλιευτικούς πόρους;

Τί ενισχύσεις διατίθενται προς την παραδοσιακή αλιεία των Καναρίων Νήσων ούτως ώστε να αναδιαρθρωθεί και να ανανεώσει τα σκάφη της; Φρονεί η Επιτροπή ότι είναι επαρκής η ενίσχυση για τα αλιεύματα που χορηγείται στον τομέα της παραδοσιακής αλιείας;

Έχει ληφθεί υπόψη στα μέτρα ενισχύσεως η ιδιαίτερη κατάσταση που αντιμετωπίζει ο εν λόγω τομέας εξαιτίας της ελλιπούς επιχειρησιακής δομής και του περιορισμένου μεγέθους των σκαφών;

Απάντηση της κ. Bonino εξ ονόματος της Επιτροπής (4 Ιουνίου 1997)

Η Επιτροπή συμμερίζεται την ανησυχία του αξιότιμου βουλευτή όσον αφορά την κατάσταση της παράκτιας αλιείας με μικρά σκάφη στα Κανάρια Νησιά και τον πληροφορεί ότι στο πλαίσιο της υλοποίησης του πολυετούς προγράμματος προσανατολισμού IV ((COM (96) 203 )), η απόφαση του Συμβουλίου της 15.04.1997 προβλέπει για τον κλάδο αυτό τη σταθερότητα της ακαθάριστης χωρητικότητας και αναμένεται να επιτρέψει μάλιστα μικρή αύξηση της ισχύος για λόγους ασφάλειας, αρκεί ο κλάδος αυτός να μην περιλαμβάνει μηχανότρατες.

Όσοναφορά τις διαθέσιμες ενισχύσεις για την αναδιάρθρωση και τον εκσυγχρονισμό αυτού του στόλου, πρέπει να σημειώσουμε ότι στο πλαίσιο του επιχειρησιακού προγράμματος για την αλιεία και στις περιοχές του στόχου 1, το κράτος μέλος μπορεί να προβεί στις αναγκαίες διαρθρωτικές ενέργειες για τον εκσυγχρονισμό αυτού του κλάδου σύμφωνα με τους ισχύοντες κανόνες.

Εξάλλου δεδομένης της κοινωνικής και οικονομικής σημασίας που αντιπροσωπεύει η παράκτια αλιεία με μικρά σκάφη, ιδίως όσον αφορά την απασχόληση, η αρμόδια για τον προϋπολογισμό αρχή διέθεσε συμπληρωματικές πιστώσεις, οι οποίες δεν περιλαμβάνονται στο σημείο 2 των χρηματοοικονομικών προοπτικών (διαρθρωτικές ενέργειες), που έχουν ως στόχο ειδικά αυτό το στόλο (γραμμές του προϋπολογισμού: B2-521 του 1995 και B2-522 το 1997).

Με την απόφαση C (95) 3312 τελικό της 18.12.1995, η Επιτροπή ενέκρινε σχέδιο δράσης για την παράκτια αλιεία με μικρά σκάφη στην Ισπανία, τη Φινλανδία, την Ελλάδα, την Ιρλανδία, την Πορτογαλία και τη Σουηδία.